總統戲院結業|戲迷拍照留念 保留最後戲票 嘆結業大勢所趨
新寶院線周六(27日)於社交平台宣布,旗下銅鑼灣總統戲院將於4月30日光榮結業,同時感謝大家支持。戲院今日(30日)最後一日營業,有巿民特意前來支持,表示「冇得打風睇戲」,認為一個如此方便、票價便宜的戲院結業得可惜,惟有感是大勢所趨,不少人寧願留在家中睇戲;亦有巿民特意一早從九龍過海,購買最後一張戲票,慨嘆「時代嘅巨輪」,望今日可留下一個回憶。
位於銅鑼灣謝斐道及景隆街交界的總統戲院於1966年開業,至今營業第58年、逾半個世紀。今日(27日)戲院上映4套電影,包括《超意神探》、《特技狂人》、《白日之下》及《哥斯拉X金剛: 新帝國》,合共9個場次。
不少巿民前來打卡拍照
記者早上到戲院視察,不少巿民前來打卡拍照,以及購入最後一場電影的戲票。截至今早10時13分,最後一場19:35的《最意神探》已有八成滿。
市民:屋企睇戲大勢所趨
巿民麥先生得悉戲院今日結業,特意前來購票睇戲。他表示,對結業消息感可惜,指「睇埋最後一齣」、「冇得打風睇戲」。他提到,總統戲院位置方便、票價便宜,但認為結業是大勢所趨,不少巿民現時在家已可看電影,「我自己間唔中都喺屋企睇」。多年來都在總統戲院看電影的他,笑言與太太拍拖都會過來看電影。
「以前賀歲片就爆到七彩」
另一位巿民許先生稱昨日得悉結業消息,在附近上班的他特意在最後一日購票看電影,「特登嚟買最後一場19點35分嗰場戲⋯⋯已經爆咗九成,已經(坐)最後嗰個位。」他表示,一個月平均在此看兩、三次電影,90年代已經在有在此睇戲的回憶,約朋友一同約會,稱「好慘呀,以前好大間戲院㗎。逢有賀歲片就爆到七彩,一飛難求;而家就真係疏落得好緊要。」
他另指,戲院票價便宜,而因為以前是大戲院,有感現在「有少少沒落」。對於有不同戲院逐一結業,他表示「啲蚊型戲院(結業)好失落。」對於感到可惜,又指「啲人依家唔使出嚟睇戲」,自己就仍然願意到戲院睇戲。
居九龍特意過海保留戲票
80多歲的温先生由報紙及社交媒體得悉結業消息,購入中午場次的《超意神探》,他表示自己以前「出嚟做嘢⋯⋯出嚟行街蛇下王就去下。」對戲院結業感到可惜,「依家都已經冇咩舊戲院,都係好新嘅戲院。」又稱以前看電影次數較多,現在因年紀大就較少外出。
他又指,對於香港不少店舖及戲院結業感可惜,「舊時香港好繁榮,真係好好,去邊到玩去邊都得⋯⋯有啲唔捨得咁。」並希望現在只是過渡時期,冀香港會變得更好。
住九龍區的李先生今日只買戲票不睇戲,他表示「我哋始終係老一輩嘅人,呢啲舊式戲院冇一間就少一間,有啲可以留得到嘅嘢,一張戲票,都叫做一個紀念。」他表示,戲院是其童年回憶,又言以前戲院較大,對結業消息表示無辦法,形容是「時代嘅巨輪」,稱「我哋做唔到任何一樣嘢可以令佢留得低」,故留下一張戲票作回憶已是他可以做的事。